Á reportagutúri í Upernavik í 1995 hitti Tórður Mikkelsen føroyingar, ið trivust væl har, hóast bygdin sjey mánaðir um árið er innibyrgd av ísi Lítla veiðimannasamfelagið Upernavik í Norðurgrønlandi er 750 kilometrar norðanfyri polarlinjuna. Sjey mánaðir um árið er bygdin innibyrgd av ísi, og tá er tyrlan hjá Grønlandsfly einasta samband við umheimin. Millum tey 1.000 fólkini í bygdini, eru sjey føroyingar, ið trívast væl í Upernavik. Hetta er fyrsta av fýra sendingum frá einum reportagutúri, sum Tórður Mikkelsen gjørdi í Upernavik í 1995. Føroyingarnir, ið eru við í hesari sendingini, eru William Smith av Argjum, sum um hetta mundið var maskinmeistari á elverkunum í Upernavíkar Kommunu, Heri Johansen av Tvøroyri, ið var leiðari á telestøðini í Upernavik, Annika Sivertsen, sum var í starvsvenjing sum sjúkrarøktarfrøðingur, og hjúnini Jonhard Dahl Jacobsen (sáli) og Malan Dahl Jacobsen. Hann var kommunuverkfrøðingur og hon arbeiddi á sjúkrahúsinum í Upernavik.